Jutta Gustafsbergin ja Juha Rouvisen luontokeskushanke kaatui Ely-keskuksen valitukseen.

Jutta Gustafsberg ja Juha Rouvinen saivat poikkeusrakennusluvan lomakeskushankkeelleen.

Pian Ely-keskus teki poikkeusluvasta valituksen.

Videolla Jutta opastaa, kuinka tehdä läsnäoloharjoitus.

Jutta Gustafsbergin ja Juha Rouvisen Kuru Resort -hankkeen kaatumiseen johtaneita syitä kun kuuntelee, ei tiedä itkeäkö vai nauraa.

Kuru Resort - luontokeskuksen rakennustyöt piti aloittaa tänä keväänä.

Hanke alkoi jo syksyllä 2016, jolloin Jutan yritys hankki 34 hehtaarin tontin. Iltalehden selvityksen mukaan tontti vaihtoi omistajaa 300 000 eurolla.

Samalla alkoivat huolelliset suunnitelmat siitä, millaista lomahanketta metsätilalle toteutettaisiin. Jutta ja Juha olivat tehneet valtavaa taustatyötä ja perehtyneet eri tutkimuksiin. Vähitellen bisnesidea alkoi kirkastua, ja he huomasivat, että eristäytyminen on kasvava matkailuilmiö. Kurun metsätontti järven kera tarjoaisi oivat mahdollisuudet tälle ilmiölle. Lisäksi kohteen sijainti miellytti, se oli sopivan matkan päästä sekä Helsingistä että Tampereelta.

Seuraavaksi arkkitehtitoimisto alkoi työstää rakennussuunnitelmia. Koska kyseessä oli luonto- ja hyvinvointikeskus, rakennusten tulisi sulautua osaksi luontoa.

Innostunut vastaanotto

Suunnitelmien edetessä alkoivat myös laskelmat siitä, kuinka suuren rakennusluvan projekti tarvitsisi, jotta se olisi taloudellisesti järkevä hanke.

- Jotta kaikki olisi toteutunut, olisimme tarvinneet 822 neliötä rakennusoikeutta, Jutta kertoo.

Rakennusoikeutta 34 hehtaarin tontilla oli jo valmiiksi 400 neliötä.

Kun Jutta ja Juha esittelivät suunnitelmat Ylöjärven kaupunginhallitukselle, vastaanotto oli erittäin positiivista.

- He olivat hirveän innostuneita. Itse asiassa joka puolella tämä hanke otettiin positiivisesti vastaan. Meille usein todettiin, että juuri tämän kaltaisia hankkeita tarvitaan, Jutta jatkaa.

Myös lähiseudun pienyrittäjät olivat tulevasta lomakeskuksesta innoissaan.

- Seudulla on paljon niin erä- kuin hyvinvointialan pienyrittäjiä. Olisimme luonnollisesti käyttäneet heitä alihankkijoina, Juha kertoo.

Kun Juha ja Jutta laittoivat poikkeuslupahakemukset vireille, he jännittivät menisikö hakemus läpi.

- Kun kaupunginhallitus näytti vihreää valoa, suunnilleen avasimme samppanjapullon. Rakennustöiden piti alkaa alkukesästä, Jutta kertoo.

Ely vastusti hanketta

Poikkeusluvan saatuaan Jutta ja Juha eivät voineet kuvitellakaan, että hanke lopulta kaatuisi valitukseen.

Nimittäin valtion hallinnoima Ely-keskus päätti tehdä poikkeusluvasta valituksen.

- Kun selvittelimme, miten seuraavaksi kannattaisi edetä, meiltä neuvonut juristi kertoi, että hallinto-oikeuteen juttu saataisiin vuoden 2018 alussa. Samalla juristi totesi, että luultavasti tulisimme häviämään, Jutta kertoo.

Gustafsberg ja Rouvinen kertovat sekä blogikirjoituksessaan että Iltalehden haastattelussa, että Ely-keskus olisi myöntänyt hankkeelle maaseudun yritysrahoitusta. Pirkanmaan Ely-keskus kuitenkin kiistää tämän ja toteaa, että hankkeesta on tehty rahoitushakemus, mutta rahoitusta ei ole hankkeelle myönnetty.

Gustafsbergin Kuru Resort oli saanut tukea toiseltakin valtion virastolta, Tekesiltä. Lisäksi Visit Tampere lupasi merkittävää markkinointitukea.

Taloudellista tappiota

Tällä hetkellä Kuru Resort -hanke on jäissä. Kaiken mylläkän jälkeen Jutta ja Juha ovat itsekin pienen " aikalisän " tarpeessa.

- Koko hankkeen laskelmat perustuivat siihen, että sen pitäisi olla kapasiteetiltaan tietyn kokoinen, jotta toiminta olisi taloudellisesti järkevää, Juha kertoo.

- Toki voisimme rakentaa pienemmänkin keskuksen, mutta siihen motivoituminen on haastavaa, jos jo lähtökohtaisesti tiedämme, ettei hanke ole kannattava.

Jutta myöntää, että mönkään menneestä hankkeesta on tullut taloudellista tappiota.

- Sellaisen useamman sadantuhannen verran, hän myöntää.

- Mutta meillä molemmilla, sekä minulla että Juhalla, on positiivinen elämänasenne. Metsätila on edelleen hieno paikka, se seikka ei muutu miksikään. Kaikella on tarkoituksensa, ja tästäkin prosessista opimme paljon, Jutta toteaa.

Se, mitä Kuru Resortille seuraavaksi tapahtuu, on Jutan ja Juhan mielestä vielä hämärän peitossa.

Hukkaan menneet työtunnit ovat vaatineet veronsa, seuraavaksi pariskunta suuntaa lomalle. Edes sateinen sää ei pilaa heidän tunnelmiaan.

- Olemme matkalla kohti pohjoisen luontoelämyksiä. Vedetään rauhassa happea, ja mietitään uusia vaihtoehtoja, Jutta toteaa.

Juttua oikaistu 16.39: Jutussa kerrottiin alun perin Ely-keskuksen myöntäneen hankkeelle maaseudun yritysrahoitusta. Ely-keskus kuitenkin kertoo, että rahoitusta ei ole myönnetty.